text.text: موقع واب يعبر على أفكار وعقيدة ومشروع الحركة القومية التونسية
text.text_idx: #000000
text.text: الرئيسيةسياسةالموقف القومي التونسي من الإنخراط في المنظمات الدولية
text.text_idx: #000006
text.text: الموقف القومي التونسي من الإنخراط في المنظمات الدولية
text.text_idx: #000007
text.text: – الانخراط التونسي في هاته المنظمات مكلف ماليا و مكلف بلقدا .الدولة التونسية تبعث مساهمات سنوية و زيد تصرف على مندوبيها و على الوفود الي تحضر في الجلسات العامة .
text.text_idx: #000010
text.text: – زادا الانخراط التونسي مكلف بشريا لنو شنخصصو جزء من الموارد البشرية التونسية للخدمة في هاته المنظمات و بش نخصصو وقت زادا لبلورة و تخطيط لسياسة او موقف تونسي في مناسبات معينة اقله اعداد خطاب تقليدي ماصت في الجلسات . ملخر انخراطنا في هاته المنظمات يكلفنا فلوس ,اعوان,تخمام و وقت وقتلي كل مواردنا العامة شحيحة علخر .
text.text_idx: #000011
text.text: – السؤال الحقيقي والضروري طرحه هوا علاش منخرطين في هاته المنظمات ؟؟ شنية القيمة ,المعنى,المنفعة ؟؟ شنية شرعية هاذا الانخراط ؟؟؟.
text.text_idx: #000012
text.text: – المبدأ السياسي التونسي التقليدي البورقيبي/البايليكي ( مبادئ الخارجية التونسية الحالية تعود لعهود لمابعد حمودة باشا و تركزت في عهد احمد باي و استمرت في نفس الخط مع بورقيبة و لحد اللحظة) كان يحب الانخراط و التواجد في اكبر عدد من العلاقات و حشيان تونس في برشا منظمات للاسباب التالية:
text.text_idx: #000013
text.text: – 1. ” العبرة بالمشاركة” .الدولة التونسية تشك في روحها علخر و ترا روحها صغيرة و اقل من انها تكون دولة مستقلة و لذا كانت تموت على الاعتراف الدولي و لذا كانت تتنطر على اقامة العلاقات و الانخراط في المنظمات باش الدول الاجنبية و خاصة القوى الكبرى تعترف بيها و بوجودها و هكا تنجم تاخو ثيقة في روحها .
text.text_idx: #000014
text.text: – 2.من عهد “حسين باي” و الدولة التونسية تخاف من الاعتدائات الاجنبية ابدا من الاجوار ( دزاير اولا و ليبيا ثانيا) ,الاقارب دينيا (تركيا خاصة او الخلافة العثمانية سابقا) و الاوروبية (فرانسا تحديدا) . لذا كان التخمام هوا تقوية الصلة بدول اخرى او الانخراط في تجمعات/منظمات توفر حماية ,دعم او حتا تدخل بالحسنى . الدولة التونسية تحس روحها صغيرة ,ضعيفة و عاجزة على حماية نفسها بنفسها ( احمد المستيري وزير الدفاع السابق و مؤسس الاكاديمية العسكرية التونسية قال انو مهمة الجيش التونسي هيا المقاومة لحد ايداع الشكوى التونسية في الامم المتحدة من طرف وزارة الخارجية كهو و من بعد توفا مهمتو لنو بش نستنو قوات التدخل الدولية ) . بهاته الطريقة الدولة التونسية ديما تحب تحشي روحها في جماعة دولية باش تتخبا و تتحاما بيهم من المعتدين .
text.text_idx: #000015
text.text: -3. طلب المساعدة .الدولة التونسية من 1863 لحد 2020 ديما تخمم في الاقتراض من الخارج او طلب المساعدة المالية ,التقنية و غيرها .الدولة التونسية ديما تحس روحها عاجزة على تحمل مسؤوليتها المالية و مظطرة لطلب المساعدة و تحصير كل انواع المنح و المساعدات مهما كانت ضحالة قيمتها ” هات آش ما جا ياخو بالخاطر” .
text.text_idx: #000016
text.text: -4. لنو لازم . مبدأ ناتج على الخوف من العزلة .بتع كان ملازمش نقعدو وحدنا .موش مهم قيمة الانخراط المهم ننخرطو كيف الدول لخرين شبينا مطلعين .الدولة التونسية في الاصل تخاف تكون وحدها تخاف تكون معزولة تحس روحها اكاكا ضايعة في العالم و هاذا علاش توصل تتذل تماما كيما في الجامعة العربية,المنظمة الفرنكفونية و الاتحاد المتوسطي و تقعد .
text.text_idx: #000017
text.text: – القومية التونسية متخممش كيما هكا ابدا . القومية التونسية تخمم بنجاعة و موضوعية و ترا انو اي فعل سياسي تونسي لازم يكون شرعي اي عندو قيمة ,معنى ,منفعة و هدف هاذا اولا .
text.text_idx: #000018
text.text: – ثانيا القومية التونسية ترا انو تونس هيا دولة/امة مستقلة بذاتها طبيعيا و متحتاجش لحتا اعتراف خارجي .القومية التونسية واضحة الدولة لازمها تاثق في روحها و في شرعية وجودها .الاعتراف الحقيقي لازمو يكون تونسي بحت و الجهة الوحيدة الي تملك حق الاعتراف و الرفض هوما التوانسة مش حتا واحد براني . روح الدولة/الامة لازمها تكون صلبة ومؤمنة بروحها من الاول .
text.text_idx: #000019
text.text: – ثالثا .الدولة التونسية لازمها تخمم في بنيان القوة العسكرية لازمها تبلور و تخطط سياسية دفاعية ناجعة و استماتية في الدفاع على الوجود,السيادة و القيم/المصالح التونسية. من واجب و اوكد واجبات الدولة انها تحضر شعبها لحرب شاملة استقتالية و استشهادية كان لزم ضد اي قوة اجنبية و حتا ضد العالم لجمع .
text.text_idx: #000020
text.text: – رابعا .القومية التونسية تؤمن و تقدس اصلا الكرامة ,العزة و الشرف التونسي و لذا فانها ضد الاقتراض ,طلب المساعدة وسياسية التسول المذلة من 157 عام .الدولة التونسية من واجبها انها تتصرف في جدول ميزانيتها كهو تعيش فيها تموت فيها و اذا اتلزت تتسلف من المؤسسات التونسية كهو كهو كهو و هاذا في الحالات القصوى بتع الازمات الاقتصادية ,الصحية ,البيئية او غيرها و كان لزم تصادر المهم انها تكون مرفوعة الراس في الخارج و متهبط عينيها قدام حتا حد و متدخلش ذليلة لمنظمة باش تتسلف من عند الكبارات .
text.text_idx: #000021
text.text: – القومية التونسية معندهاش سياسة “العبرة بالمشاركة”,”ماهو لازم”,”حاشتنا بيهم” ,”باش نتخبو” .القومية التونسية متراش تونس ضعيفة ,متراهاش صغيرة و متراهاش عاجزة .القومية التونسية ترا الامكانيات العظيمة و الطاقة الحية الموجودة في الامة لكنها مكبلة بالشك ,الدونية,السطحية وضعف همة النخبة السياسية الحاكمة/السايدة .
text.text_idx: #000022
text.text: – الوجود في هاذا العالم يتطلب الثيقة ,الايمان بالذات و ارادة فرض الذات في العالم .الدخول في اي علاقة او الانخراط في اي جماعة لازمو يكون من موقع قوة مش من موقع ضعف . الدولة التونسية لازمها تحترم روحها ,تحترم شعبها و تحترم الاجيال المستقبلية الي من واجبها تخليلها تاريخ مشرف محفز مش مذل و محبط كيما توا .
text.text_idx: #000023
text.text: – القوة الحقيقية للشخصيات ,الجماعات ,الدول والامم ترتكز اساسا في روحها في ايمانها ,ارادتها,عزيمتها ,قيمها و تصميمها على تحقيق ذاتها و القتال لاجل غاياتها العليا . و لذا فانو تونس متحتاجش لمساحة اكبر متحتاجش لثروات اكبر متحتاجش لعدد سكان اكبر متحتاجش تونس لحتا حجم اكبر اما تحتاج لمعنى وجودي روحي تاريخي اكبر,اسمى,ارقا و اقوا من ” هانا عايشين ,هانا موجودين ,هاهم مستعرفين بينا ,هاهم يحبونا ,منجموش ,ميخلوناش” . تونس محتاجة لروح قوية متوثة متحمسة و جدية تبرز و تعيش بيها في العالم .هاذا الي تمن بيه القومية التونسية و هاذا الي تحب تزرعو و تنميه في الروح التونسية
text.text_idx: #000024
text.text: – لذا فانو انخراطنا في اي منظمة /تجمع /تحالف دولي لازم يكون
text.text_idx: #000025
text.text: -2. الدولة التونسية لازمها تكون عضو اساسي عندها كلمة و مقررة اصلا .تونس لازم تكون محترمة و بقدرها علخر .
text.text_idx: #000027
text.text: – اذا هاذم الزوز شروط متوفروش في اي انخراط دولي فهو زايد ,مجاني ,مذل و مهين لا اكثر لا اقل و القومية التونسية ترا انو حان الوقت باش الدولة التونسية تتعالج من ادمانها على الدونية و العار في سياستها الدولية.
text.text_idx: #000028
text.text: الرد الجذري على اللوم السطحي للقومية التونسية
text.text_idx: #000029
text.text: الحنين الى عهد بن علي، الرجعية السياسية و القومية التونسية
text.text_idx: #000032
text.text: جميع الحقوق محفوضة لمجلة القومية التونسية 2021 Cream Magazine by Themebeez
text.text_idx: #000038